CELEX: 32018R0674
Language: hu
Date: 2017-11-17 00:00:00
Title: A Bizottság (EU) 2018/674 felhatalmazáson alapuló rendelete (2017. november 17.) a 2014/94/EU európai parlamenti és tanácsi irányelvnek az L kategóriájú gépjárművek töltőállomásai, a belvízi hajók part menti villamosenergia-ellátása és a vízi közlekedést szolgáló LNG-töltőállomások tekintetében történő kiegészítéséről, valamint az irányelvnek a gépjárművek gáz-halmazállapotú hidrogénnel való töltésére szolgáló csatlakozók tekintetében történő módosításáról (EGT-vonatkozású szöveg. )

4.5.2018   
            
            
               HU
            
            
               Az Európai Unió Hivatalos Lapja
            
            
               L 114/1
            
         A BIZOTTSÁG (EU) 2018/674 FELHATALMAZÁSON ALAPULÓ RENDELETE
   (2017. november 17.)
   a 2014/94/EU európai parlamenti és tanácsi irányelvnek az L kategóriájú gépjárművek töltőállomásai, a belvízi hajók part menti villamosenergia-ellátása és a vízi közlekedést szolgáló LNG-töltőállomások tekintetében történő kiegészítéséről, valamint az irányelvnek a gépjárművek gáz-halmazállapotú hidrogénnel való töltésére szolgáló csatlakozók tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az alternatív üzemanyagok infrastruktúrájának kiépítéséről szóló, 2014. október 22-i 2014/94/EU európai parlamenti és tanácsi irányelvre (1) és különösen annak 4. cikke (14) bekezdésére, 5. cikke (3) bekezdésére és 6. cikke (11) bekezdésére,
   mivel:
   
               (1)
            
            
               A Bizottság szabványosítási munkájának célja annak biztosítása, hogy a szükséges műszaki előírásoknak a meglévő európai szabványok és a kapcsolódó nemzetközi szabványosítási tevékenységek figyelembevételével történő meghatározása révén európai vagy nemzetközi szabványokban meghatározásra kerüljenek a töltőállomások kölcsönös átjárhatóságára vonatkozó műszaki előírások.
            
         
               (2)
            
            
               Az 1025/2012/EU európai parlamenti és tanácsi rendelet (2) 10. cikkének (1) bekezdése alapján a Bizottság felkérte (3) az Európai Szabványügyi Bizottságot (CEN) és az Európai Elektrotechnikai Szabványügyi Bizottságot (CENELEC), hogy dolgozzanak ki és fogadjanak el megfelelő európai szabványokat, vagy módosítsák a meglévőket a közúti és a tengeri közlekedés, illetve a belvízi hajózás villamosenergia-ellátása, a közúti közlekedés hidrogénellátása, valamint a közúti és a tengeri közlekedés, illetve a belvízi hajózás földgázellátása, ezen belül biometán-ellátása tekintetében.
            
         
               (3)
            
            
               Az európai ipar elfogadta a CEN és a CENELEC által kidolgozott szabványokat annak érdekében, hogy biztosítani lehessen a különböző üzemanyagokkal működő járművek és hajók mobilitását Unió-szerte.
            
         
               (4)
            
            
               2017. július 13-án kelt levelében a CEN és a CENELEC tájékoztatta a Bizottságot az L kategóriájú gépjárművek váltakozó árammal működő, nyilvános feltöltőállomásaira alkalmazandó szabványokról.
            
         
               (5)
            
            
               A CEN és a CENELEC 2016 júliusában elfogadta, majd 2016 novemberében közzétette a „Hidrogéngáz-üzemű szárazföldi járművek feltöltővezetékei” című EN ISO 17268 szabványt.
            
         
               (6)
            
            
               A CEN és a CENELEC elfogadta és 2017 februárjában közzétette a „Hajók és tengeri technológia. Cseppfolyósított földgázt tartalmazó üzemanyagtartályok töltési előírása” című EN ISO 20519 szabványt.
            
         
               (7)
            
            
               Ezt megelőzően 2009 decemberében már elfogadták, 2010 februárjában pedig közzétették a „Belvízi hajók. Háromfázisú, 400 V feszültségű, legfeljebb 63 A áramerősségű, 50 Hz-es szárazföldi villamos csatlakozó. 2. rész: Szárazföldi egység, biztonsági követelmények” című EN 15869-2 szabványt.
            
         
               (8)
            
            
               Konzultációra került sor a „Fenntartható Közlekedési Fórum” szakértői csoporttal, amely tanácsot nyújtott az e felhatalmazáson alapuló jogi aktus tárgyát képező szabványokkal kapcsolatban.
            
         
               (9)
            
            
               A Bizottságnak ennek megfelelően a CEN és a CENELEC által kidolgozott európai szabványokra való hivatkozásokkal ki kell egészítenie és módosítania kell a 2014/94/EU irányelvet.
            
         
               (10)
            
            
               A 2014/94/EU irányelv II. mellékletében meghatározott új műszaki előírások felhatalmazáson alapuló jogi aktusok révén történő megállapítása, naprakésszé tétele vagy kiegészítése esetén 24 hónapos átmeneti időszakot kell alkalmazni. A szabványok közzétételének időpontjai a CEN-CENELEC szervezetekkel való egyeztetést követően kerültek meghatározásra, figyelembe véve azt az időpontot, amikor a 2014/94/EU irányelv szerint az új töltőállomások rendelkezésre állnak, továbbá a vonatkozó technológiák előrehaladottságát és a nemzetközi szabványügyi szervezetek által jelenleg folytatott munkát,
            
         ELFOGADTA EZT A RENDELETET:
   1. cikk
   A legfeljebb 3,7 kVA teljesítményű, L kategóriájú elektromos járművek számára fenntartott, váltakozó áramú, nyilvános töltőállomásokat a kölcsönös átjárhatóság érdekében az alábbiak közül legalább eggyel fel kell szerelni:
   
               a)
            
            
               az EN 62196-2 szabvány szerinti 3a. típusú csatlakozóaljzatok vagy gépjármű-csatlakozók (3. módozatú töltéshez);
            
         
               b)
            
            
               az IEC 60884 előírásainak megfelelő csatlakozóaljzatok és csatlakozók (1. és 2. módozatú töltéshez).
            
         A több mint 3,7 kVA teljesítményű, L kategóriájú elektromos járművek számára fenntartott, váltakozó áramú, nyilvános töltőállomásokat a kölcsönös átjárhatóság érdekében legalább EN 62196-2 szabvány szerinti 2. típusú csatlakozóaljzatokkal vagy gépjármű-csatlakozókkal kell felszerelni.
   2. cikk
   A belvízi hajók part menti villamosenergia-ellátásának meg kell felelnie a „Belvízi hajók. Háromfázisú, 400 V feszültségű, legfeljebb 63 A áramerősségű, 50 Hz-es szárazföldi villamos csatlakozó. 2. rész: Szárazföldi egység, biztonsági követelmények” című EN 15869-2 szabványnak.
   3. cikk
   A cseppfolyósított gázokat ömlesztve szállító hajók építésére és felszerelésére vonatkozó nemzetközi szabályzat (ICG) hatálya alá nem tartozó belvízi hajók vagy tengerjáró hajók LNG-vel való töltésére szolgáló töltőállomásoknak meg kell felelniük az EN ISO 20519 szabványnak.
   4. cikk
   A 2014/94/EU irányelv II. mellékletében a 2.4. pont helyébe a következő szöveg lép:
   
      
                  „2.4.
               
               
                  A gépjárművek gáz-halmazállapotú hidrogénnel való töltésére szolgáló csatlakozóknak meg kell felelniük a »Hidrogéngáz-üzemű szárazföldi járművek feltöltővezetékei« című EN ISO 17268 szabványnak.”.
               
            
   5. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2020. májustól 24-től kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. november 17-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 307., 2014.10.28., 1. o.
   
   
      (2)  Az Európai Parlament és a Tanács 1025/2012/EU rendelete (2012. október 25.) az európai szabványosításról, a 89/686/EGK és a 93/15/EGK tanácsi irányelv, a 94/9/EK, a 94/25/EK, a 95/16/EK, a 97/23/EK, a 98/34/EK, a 2004/22/EK, a 2007/23/EK, a 2009/23/EK és a 2009/105/EK európai parlamenti és tanácsi irányelv módosításáról, valamint a 87/95/EGK tanácsi határozat és az 1673/2006/EK európai parlamenti és tanácsi határozat hatályon kívül helyezéséről (HL L 316., 2012.11.14., 12. o.).
   
      (3)  M/533: A Bizottság C(2015) 1330 végleges végrehajtási határozata (2015. március 12.) az európai szabványügyi szervezeteknek az 1025/2012/EU európai parlamenti és tanácsi rendelet szerint címzett, az alternatív üzemanyagok infrastruktúrájára vonatkozó európai standardok kidolgozására vonatkozó szabványosítási felkérésről.